Chór 1. serbskeje kulturneje brigady přeprošuje wšitkich lubowarjow hudźby na swój tradicionelny, tola wurjadny adwentny koncert sobotu, dnja 17. decembra 2016 w 17.00 hodź. do Budyskeje Michałskeje cyrkwje.
W lěće 1996 přewza cyrkwinski hudźbny direktor Friedemann Böhme nawod chóra na Serbskim gymnaziju. Po 20 lětach nasta přeće, woblubowany adwentny koncert z wosebitym programom wuhotować. Tak zaklinči „Česká mše vánoční“ (Čěska hodowna mša) wuznamneho čěskeho komponista Jakuba Jana Ryby (1765-1815), kotraž so pola našich susodow wosebje rady spěwa, kaž w Němskej „Hodowny oratorij“ J. S. Bacha. Byrnjež je mša Ryby natwarjena po liturgiskej formje, špiheluja swobodnje basnjene teksty a ludowa hudźba hłuboku zwjazanosć ze swojim ludom.
Z chórom 1. serbskeje kulturneje brigady zaspěwaja solisća-studenća Akademije muziskich wuměłstow z Prahi, Tereza Hořejšova, Petra Vondrova, Ahmed Hedar a Jan Likař, zahraja orchester Serbskeho ludoweho ansambla a na pišćelach Gina Hentsch. Cyłkowny wuměłski nawod změje Friedemann Böhme. Zastup je darmotny. Wo pjenježny dar so prosy.
Terminy 1. serbskeje kulturneje brigady 2016/17
(staw: 22.6.2016)
SR
Impresije nalětnjeju programow 1. serbskeje kulturneje brigady, 9.apryla w Budyskej kehelerni a.10. apryla w „Zelenym wěncu“ w Ćisku, widźiće na wobrazach.
Dźěłaj a spěwaj – chórowe lěhwo 2016 w Hejnicach
Jako swjećachu druzy młodostni hišće sylnje póstnicy w Kulowje, podachu so hólcy a holcy chóra 1. serbskeje kulturneje brigady do proboweho lěhwa. Wot róžoweje póndźele přebywachu za to mjeztym hižo dźesaty raz štyri dny w Mjezynarodnym duchownym centrumje w čěskich Hejnicach. Něhdyši klóšter skića z rjanym hotelom a wulkej awlu kaž tež dalšimi rumnosćemi optimalne wuměnjenja za zwučowanje. Nawoda chóra Friedemann Bejma wujasni šulerjam na prěnjej probje wažnosć přichodnych dnjow, wšako tworja tute zakład za lětuše koncerty chóra. Tuž dyrbjachu so tójšto nowych spěwow nazwučować. Za to bě dirigentej tež sopranistka Tanja Donatec ke pomocy, kiž přewjedźeše ze šulerjemi hłósne zwučowanja.
Po wuspěšnych probach pak móžachu so šulerjo wězo tež na zabawny swobodny čas wjeselić. Póndźelu přewjedźechu zhromadźiznu brigady, prjed hač hrajachu wšitcy zhromadnje wšelake hry. Wutoru nawječor zběhaše so lóštne juskanje přez dom, wšako běchu dirigent a zamołwita wučerka za brigadu, Sylwija Rječcyna, na póstnicy prosyli. Po zhromadnych serbskich rejach přez chódby poda so swjedźenski ćah kostiměrowanych norow do žurle. Tam sćěhowaše lóštny a pisany program jednotliwych šulerskich skupinow. Hač reja, spěw, hra abo skeć wo probje chóra – młodostni wopokazachu so jako jara kreatiwni. Program so wšitkim zespodoba, a wšitcy swjećachu nimale hač do połnocy. Potom zaćahny měr, wšako započinaše so póstny čas. Tohodla rozsudźichu so šulerjo, zo chcedźa srjedu Božu mšu w znatej bazilice sobu wuhotować, a wječor z filmom wuklinčeć dać.
Po štwórtkownišej probje zanjese chór hišće dźaknu štučku za kucharjow, prjed hač podachu so na dompuć. Dirigent chwaleše sej disciplinu a kmanosće šulerjow, wšako běchu wšitke nowe twórby nawuknyli. Tute zaklinča potom w aprylu na nalětnimaj koncertomaj, a to 09.04. w Budyskej piwarni a 10.04. w Ćisku.
bos_Latn szl_Latn ces_Latn szl_Latn pol_Latn por_Latn szl_Latn pol_Latn szl_Latn szl_Latn pol_Latn